Navorsing kry ’n besondere status en definieer wetenskap: dit sou ’n seker toegang tot die werklikheid bied, die weg tot waarheid wees. Navorsing is egter nooit trefseker nie, juis omdat die Syn is wat dit is. Die “wat is” van Heidegger (“reflection finds in Being its most extreme resistance” (1977a:137, n. 1)) is presies dit wat Badiou (2007) en Serres (1995) elk op sy eie wyse in terme van meervoudige en komplekse werklikhede beskrywe. Navorsing probeer die onsekerheid wat voortkom uit die kompleksiteit van die Syn, ontduik deur sekerheid in metodes en verskraling van die Syn (dit wat is te verskraal tot minder as wat dit is) te soek. Mislukking bly egter moontlik en kan nie net aan die navorser of ’n verkeerde metode gewyt word nie. Die manier waarop oor navorsing gedink word, is ook ’n bron van vervreemding.
Dit klink baie abstrak, maar teen die agtergrond waarmee ’n wetenskaplike begin, word dit duideliker. Hy begin in ’n sinvolle maar ongesofistikeerde wêreld van proefbuise, meetinstrumente, klippe, proppe, lood, yster, ensovoorts. Hy skud, meng, sien kleurverandering, en so kan ons voortgaan. Hy ervaar soos die werklikheid aan hom verskyn, herken, doen, kategoriseer, beskryf, en dies meer. Met ander woorde, hy gaan sinvol om met die werklikheid met behulp van sy ongesofistikeerde konsepte. Hiersonder is die werklikheid nie moontlik nie en kan die wetenskaplike nie begin nie. Ongesofistikeerde konsepte het uiteraard metafisiese bande; bewerings het betrekking op die wêreld.
Natuurlik is hierdie naïewe benadering oop vir kritiese ondersoek wat wetenskaplike hersiening vereis. In baie opsigte is dít wat wetenskaplike werk behels, naamlik dat een of meer van die aannames gewysig word. Daar moet egter rekening gehou word met die vertrekpunt, sodat die hersiening nie selfvernietigend word nie. Hierdie verhouding word egter verander, want werklikheid kry ’n nuwe betekenis; hierdie werklikhede word anders geïnterpreteer. Wat Heidegger met sy kritiese besinning wil bereik, is ’n terugkeer na die Syn-in-verhouding-met-die-mens.